b'\n_START_ARTICLE_\nParanormal\n_START_SECTION_\nFantomele\n_START_PARAGRAPH_\nConform celor ce cred \xc3\xaen paranormal, fantomele ar fi manifest\xc4\x83rile spiritului sau sufletului unei persoane decedate. Unii extind ideea prin credin\xc8\x9ba \xc3\xaen fantomele animalelor decedate._NEWLINE_Termenul fantom\xc4\x83 se poate referi la orice fel de spirit sau demon (prezen\xc8\x9be demonice) care s-ar manifesta \xc3\xaentr-un anumit loc, dar \xc3\xaen vorbirea popular\xc4\x83 se refer\xc4\x83 strict la spiritul unei persoane decedate.\n_START_SECTION_\nOZN-urile\n_START_PARAGRAPH_\nExisten\xc8\x9ba vie\xc8\x9bii extraterestre nu este considerat\xc4\x83 un subiect paranormal, mul\xc8\x9bi oameni de \xc8\x99tiin\xc8\x9b\xc4\x83 consider\xc3\xa2nd-o probabil\xc4\x83. Proiecte ca SETI (Search for Extra-Terrestrial Intelligence) \xc3\xaencearc\xc4\x83 s\xc4\x83 identifice activitatea radio a unor presupuse civiliza\xc8\x9bii extraterestre._NEWLINE_Ufologia sau OZN-ologia a ap\xc4\x83rut prin anii 50 datorit\xc4\x83 interesului tot mai mare al publicului \xc3\xaen leg\xc4\x83tur\xc4\x83 cu acest subiect. S-au format diverse secte de oameni care pretind c\xc4\x83 au fost contacta\xc8\x9bi de extratere\xc8\x99tri. De exemplu Mi\xc8\x99carea de Integrare Spiritual\xc4\x83 \xc3\xaen Absolut a sus\xc8\x9binut c\xc4\x83 a luat leg\xc4\x83tura cu o civiliza\xc8\x9bie extraterestr\xc4\x83 pentru a fi ajuta\xc8\x9bi \xc3\xaen lupta contra intratere\xc8\x99trilor.\n_START_SECTION_\nDin punct de vedere psihologic\n_START_PARAGRAPH_\nConform lui D.I. Radin, universitarii (psihologii) exploreaz\xc4\x83 paranormalul pornind de la trei ipoteze: ignoran\xc8\x9b\xc4\x83, priva\xc8\x9biuni \xc8\x99i deficien\xc8\x9b\xc4\x83._NEWLINE_\xe2\x80\x9eIpoteza ignoran\xc8\x9bei \xc3\xaenseamn\xc4\x83 c\xc4\x83 oamenii cred \xc3\xaen paranormal deoarece sunt pro\xc8\x99ti sau needuca\xc8\x9bi. \xc2\xab Ipoteza priva\xc8\x9biunilor propune c\xc4\x83 aceste credin\xc8\x9be le permit s\xc4\x83 fac\xc4\x83 fa\xc8\x9b\xc4\x83 incertitudinilor psihologice \xc8\x99i factorilor de stres fizici. Ipoteza deficien\xc8\x9bei sus\xc8\x9bine c\xc4\x83 o astfel de credin\xc8\x9b\xc4\x83 provine dintr-un defect psihic, de la inteligen\xc8\x9b\xc4\x83 redus\xc4\x83 la lipsa g\xc3\xa2ndirii critice ajung\xc3\xa2nd p\xc3\xa2n\xc4\x83 la psihoz\xc4\x83 deplin\xc4\x83. \xc2\xbb (Radin). Ipoteza deficien\xc8\x9bei este sus\xc8\x9binut\xc4\x83 de faptul c\xc4\x83 credin\xc8\x9ba \xc3\xaen paranormal este un aspect al personalit\xc4\x83\xc8\x9bii schizotipice (Pizzagalli, Lehman \xc8\x99i Brugger, 2001).\xe2\x80\x9d_NEWLINE_\xe2\x80\x94R. de Boer \xc8\x99i D.J. Bierman, The roots of paranormal belief: Divergent associations or real paranormal experiences?\n_START_SECTION_\nDin punct de vedere psihiatric\n_START_PARAGRAPH_\n\xc3\x8en psihiatrie clarviziunea sau clarvederea (a avea vedenii despre fenomene spirituale) este considerat\xc4\x83 drept halucina\xc8\x9bie._NEWLINE_Precogni\xc8\x9bia (premoni\xc8\x9bia) poate fi sau nu halucina\xc8\x9bie, dar \xc3\xaen mod consensual psihiatrii consider\xc4\x83 c\xc4\x83 ea nu are nimic de a face cu vreo percep\xc8\x9bie paranormal\xc4\x83.'